32000D0390
L 145/36
JURNALUL OFÍCIAL AL UNIUNII EUROPENE
DECIZIA COMISIEI
din 7 iunie 2000
privind recunoașterea în principiu a conformității dosarelor transmise pentru examinare detaliată în vederea eventualei înscrieri a EXP60707B (acetamipridă) în anexa I la Directiva 91/414/CEE a Consiliului privind introducerea pe piață a produselor fitosanitare
[notificată sub numărul C (2000) 1562]
(2000/390/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 1999/80/CE (2) a Comisiei și, în special, articolul 6 alineatul (3),
întrucât:
(1)
Directiva 91/414/CEE, denumită în continuare „directiva”, a prevăzut stabilirea unei liste comunitare de substanțe active a căror incorporare în produsele fitosanitare este autorizată.
(2)
Nisso Chemical Europe GmbH a prezentat autorităților grecești un dosar privind substanța activă EXP60707B (acetamipiridă) la 22 octombrie 1999.
(3)
Autoritățile menționate anterior au comunicat Comisiei rezultatele unei prime examinări a dosarului, efectuată pentru a se asigura că dosarul conține toate datele prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă. Ulterior, în conformitate cu dispozițiile articolului 6 alineatul (2), solicitantul a prezentat dosarul Comisiei și celorlalte state membre.
(4)
Dosarul EXP60707B (acetamipiridă) a fost transmis Comitetului permanent fitosanitar la 22 februarie 2000.
(5)
În conformitate cu articolul 6 alineatul (3) din directivă este necesar să se confirme oficial la nivel comunitar faptul că fiecare dosar îndeplinește, în principiu, cerințele privind informațiile prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă.
(6)
Această confirmare este necesară pentru a permite o examinare detaliată a dosarului. De asemenea, ea trebuie să permită statelor membre să acorde o autorizație provizorie pentru produsele fitosanitare care conțin această substanță activă, cu respectarea cerințelor menționate la articolul 8 alineatul (1) din directivă și, în special, a cerinței privind evaluarea detaliată a substanței active și a produsului fitosanitar în conformitate cu cerințele prevăzute de directivă.
(7)
O astfel de decizie nu exclude posibilitatea ca solicitanții să fie invitați să furnizeze date sau informații suplimentare pentru a clarifica anumite aspecte ale dosarului. Solicitarea de informații suplimentare pe care statul membru raportor o efectuează în acest sens nu aduce atingere termenului de prezentare a raportului prevăzut la motivul 9 din cele ce urmează.
(8)
Statele membre și Comisia sunt de acord ca Grecia să efectueze o examinare detaliată a dosarului EXP60707B (acetamipridă).
(9)
De îndată ce este posibil și în termen de cel mult un an de la publicarea prezentei decizii, Grecia va prezenta Comisiei concluziile examinării menționate anterior, însoțită de eventuale recomandări privind înscrierea sau neînscrierea substanței și condițiile aferente.
(10)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Dosarul următor îndeplinește, în principiu, cerințele privind datele și informațiile prevăzute în anexa II și, pentru un produs fitosanitar care conține substanța activă în cauză, în anexa III la directivă, ținând seama de utilizările propuse:
dosarul pe care Nisso Chemical Europe GmbH l-a prezentat Comisiei și statelor membre în vederea înscrierii EXP60707B (acetamipiridă) ca substanță activă în anexa I la Directiva 91/414/CEE și care a fost înaintat Comitetului permanent fitosanitar la 22 februarie 2000.
Articolul 2
Prezenta decizie se adresează statelor membre.
Adoptată la Bruxelles, 7 iunie 2000.